**nedelja, 14.januar,2024.**

**Novi Sad**

**KRAJ OSME SEZONE KLIZANJA I DRUŽENJA U DUNAVSKOM PARKU - „LEDENA ŠUMA“ ZABELEŽILA REKORDNU POSEĆENOST OVE ZIME**

Večeras je u Dunavskom parku svirkom novosadskog benda **„Negde između“** i sa poslednjim klizačima u ovoj sezoni, zatvorena osma po redu manifestacija **„Ledena šuma“** koja je ove godine održana u Novom Sadu u periodu od 15. decembra do 14. januara.

Na samom kraju prazničnog perioda ali i zimskog raspusta, posetioci svih generacija uživali su u jedinstveno dekorisanom ambijentu Dunavskog parka kao i zabavi i rekreaciji na otvorenom a posebna zanimljivost za sve bila je i veridba mladog para koja je u vidu iznenađenja upriličena u večeri dočeka Pravoslavne Nove godine na klizalištu „Ledene šume“.

Tokom mesec dana trajanja, „Ledena šuma“ je u svojoj osmoj sezoni okupila oko **40 hiljada klizača**, što predstvalja dosadašnji rekord u registrovanom broju poseta klizalištu za 30 dana održavanja manifestacije.

U cilju popularizacije rekreativnog klizanja, kao zabavnog zimskog sporta, kroz program saradnje sa predškolskim i školskim ustanovama, udruženjima građana, Sigurnom kućom i Dečijim selom, oko **8 000 dece iz Novog Sada i Vojvodine** imalo je priliku da u pratnji svojih vaspitača i učitelja dođe na **besplatne termine klizanja na otvorenom.**

Zimski prodajni bazar **„Snežni grad“** okupio je i ove godine **20 izlagača,** mahom proizvođača domaće hrane, slatkiša i zimskih delikatesa koji su na najbolji način izašli u susret svima koji su posetili Dunavski park u potarzi za finim ukusima i zimskim uspomenama.

Publika je gotovo svakodnevno uživala u brojnim besplatnim umetničkim, zabavnim, kulturnim i edukativnim programima u okviru kojih je afirmisano oko 30 novosadskih izvođača i organizacija. Neki od njih su: *„Teatrilo“,*  *studio „Željko Veseljko“, „Haos“ animatori, animatorski tim „Slavi sa Slavicom“, horski sastavi „Pop Rok“, „Mi i La na štiklama“, dečiji hor „Sveti Vasilije Ostorški“, Gradska biblioteka u Novom Sadu, bendovi „Đarma i metkovi“, „Tragovi prošlosti“, „Prizori“ i mnogi drugi.*

Zahvaljujući podršci Grada Novog Sada i kompanije „NIS“ i ove godine, „Ledena šuma“ bila je domaćin tradicionalnog dočeka Dečije Nove godine a najmlađi Novosađani su uz gradski novogodišnji maskenbal, zabavni program i neizostavno puštanje hiljadu balona iz Dunavskog parka prvi u Srbiji obeležili doček Nove godine.

U saradnji sa Turističkom organizacijom grada Novog Sada, „Ledena šuma“ je i ove sezone zauzela značajno mesto u zimskoj turističkoj ponudi Novog Sada i kao jedan od ključnih sadržaja privukla veliki broj turista kako iz zemlje i regiona tako i iz drugih krajeva Evrope, Rusije i Kine.

Za sve dodatne informacije u vezi sa ovogodišnjim aktuelnostima i održavanjem manifestacije „Ledena šuma“, stoji Vam na raspolagnju naša služba za pres i komunikacije.

foto: Ledena šuma